حضور بارز وكاريزما واضحة، ظهر بها الطفل آسر حمدى، 10 سنوات، فى دور الحسين الابن الأكبر لحسن الصباح بـ مسلسل الحشاشين، وهى تجربته الأولى، ويقول آسر: «عملت إعلانات كتير لكن ما كنتش متخيل إنى أترشح لدور كبير زى ده، وأطلع ابن الفنان العظيم كريم عبدالعزيز، واختيارى كان بعد أوديشن مع المخرج بيتر ميمى، وسافرت أماكن كتيرة فى مصر وبره، زى كازاخستان ومالطا، وكنت مبسوط جدا بالتصوير، غير تعامل كل الفنانين الجميل معايا، وأستاذ كريم كان دايما يشجعنى علشان كده ما كنتش خايف، ومن أصعب مشاهدى كان مشهد بكاء مع الأستاذ كريم، وعشان أعمله حلو ماما زعلتنى قبلها وقالت لى هما مش مبسوطين منك فى التصوير، وما كنتش عارف إنها بتعمل كده علشان أزعل وأعمل المشهد صح، ولما صورت كنت متضايق فعلا وعيطت وطلع المشهد حلو وأستاذ كريم قال لى برافو المشهد ده دليل على ولادة فنان».